钦定古今图书集成/历象汇编/乾象典/第070卷 > 坤舆图说 > 《云雨》
## 钦定古今图书集成/历象汇编/乾象典/第070卷 > 坤舆图说 > 《云雨》

云，乃湿气之密且结者也。地水之气，被日爆煖，冲至
穴际中域，一遇本域之寒，即弃所带之热，而反元冷
之情，因渐凑密。终结成云，则或薄而稀，或厚而密者，
又由于气之干湿、清浊相胜之异势也。薄稀者，轻浮
易为风，拨散难以成雨，是为枯瘠无益之云。若厚密
者，多含润泽，故易化雨而益物。凡初雨之时，必濛濛
而细，渐而近地，则其雨点愈大矣。盖雨落时多细微
雨点，彼此相沾，若下之路远，则相沾之更多，而加重
大。故山顶比山根之雨点微小，因云离山顶近，离山
根远故也。又冬月比夏月雨点微小，因冬月天冷时，
云离地不远，夏天大暑日云高，离地更远。然云远则
雨点从上而下，一路彼此相沾之多，而加重大，云近
则路短，而相沾之雨点小雨雹时亦然。若当时有大
风雹子而横斜下，其体更加重大。盖横斜之路比正
直之路更远，路远则雹子相沾之多，间有如弹丸大
者，若剖而细视之，则灼见多小雹子沾于一处，由此故也。